[pic] | EUROOPAN YHTEISÖJEN KOMISSIO |

Bryssel 24.10.2006

KOM(2006) 616 lopullinen

2006/0204(ACC)

Ehdotus:

NEUVOSTON ASETUS

tullittomuuden myöntämisestä tietyille farmaseuttisille vaikuttaville aineille, joilla on Maailman terveysjärjestön yhteisen kansainvälisen nimistön (INN) mukainen nimi, ja tietyille farmaseuttisten lopputuotteiden valmistuksessa käytettäville tuotteille sekä asetuksen (ETY) N:o 2658/87 liitteen I muuttamisesta

(komission esittämä)

PERUSTELUT

Neuvostoa pyydetään antamaan lupa 1 290 farmaseuttisen ja kemiallisen tuotteen lisäämiseen nykyiseen 7 329 sellaista tuotetta käsittävään luetteloon, joiden EU:hun tuonnille myönnetään vapautus sidotusta tullista.

Euroopan yhteisö myöntää tullittomuuden 7 329 tuotteen tuonnille farmaseuttisen tuotteiden kaupasta vuonna 1994 Maailman kauppajärjestön puitteissa laaditun neuvottelupöytäkirjan mukaisesti.

Kokouspöytäkirjan kattamien tuotteiden kolmas tarkastelu käynnistettiin vuonna 2000 noudattaen pöytäkirjan 3 artiklaa, jonka mukaan osapuolet tarkastelevat vähintään joka kolmas vuosi tullittomien tuotteiden luetteloa liittääkseen siihen mahdollisesti uusia farmaseuttisia tuotteita. Yhteisö osallistui näihin teknisiin neuvotteluihin. Osanottajat totesivat neuvotteluissa, että uusille INN-aineille ja farmaseuttisen lopputuotteiden tuotannossa ja valmistuksessa käytettäville välituotteille olisi myönnettävä tullittomuus ja että INN-aineiden suolojen, esterien ja hydraattien tiettyjen prefiksien ja suffiksien luetteloa olisi laajennettava, mikä tarkoittaa 1 290 uuden aineen lisäämistä tullittomien tuotteiden luetteloon.

Jäsenvaltioita kuultiin teknisten neuvottelujen aikana.

Neuvostoa pyydetään hyväksymään liitteenä oleva ehdotus neuvoston asetukseksi neuvoston asetuksen (ETY) N:o 2658/87 liitteen I muuttamisesta yhteisön tullittomuuden laajentamiseksi koskemaan edellä tarkoitettuja 1 290 farmaseuttista ja kemiallista tuotetta.

2006/0204(ACC)

Ehdotus:

NEUVOSTON ASETUS

tullittomuuden myöntämisestä tietyille farmaseuttisille vaikuttaville aineille, joilla on Maailman terveysjärjestön yhteisen kansainvälisen nimistön (INN) mukainen nimi, ja tietyille farmaseuttisten lopputuotteiden valmistuksessa käytettäville tuotteille sekä asetuksen (ETY) N:o 2658/87 liitteen I muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 133 artiklan,

ottaa huomioon komission ehdotuksen[1],

sekä katsoo seuraavaa:

1. Uruguayn kierroksen neuvotteluissa yhteisö ja tietyt muut maat sopivat tullittomuuden myöntämisestä farmaseuttisille tuotteille, jotka kuuluvat harmonoidun järjestelmän (HS) 30 ryhmään ja HS-nimikkeisiin 2936, 2937, 2939 ja 2941, ja nimetyille farmaseuttisille vaikuttaville aineille, joilla on Maailman terveysjärjestön yhteisen kansainvälisen nimistön (INN) mukainen nimi, tällaisten INN-aineiden tietyille suoloille, estereille ja hydraateille sekä nimetyille farmaseuttisen lopputuotteiden tuotannossa ja valmistuksessa käytettäville välituotteille.

2. Neuvottelujen pöytäkirjaan merkityt tulokset sisällytettiin GATT 1994 -sopimuksen Marrakeshin pöytäkirjan liitteenä oleviin osanottajien tariffiluetteloihin.

3. Osanottajat päättivät, että neuvotteluista tehdyn pöytäkirjan osapuolina olevien Maailman kauppajärjestön (WTO) jäsenvaltioiden edustajat kokoontuvat WTO:n tavarakauppaneuvostossa pääsääntöisesti vähintään joka kolmas vuosi tarkastelemaan tullittomien tuotteiden luetteloa lisätäkseen siihen yksimielisesti uusia farmaseuttisia tuotteita.

4. Kaksi tällaista tarkastelua on suoritettu ja niiden tuloksena päätettiin, että tullittomien tuotteiden luetteloon olisi lisättävä uusia INN-aineita ja farmaseuttisten lopputuotteiden tuotannossa ja valmistuksessa käytettäviä välituotteita ja että INN-aineiden suolojen ja estereiden tiettyjä prefiksejä ja suffikseja koskevaa luetteloa olisi laajennettava.

5. Kolmannen tarkastelun suorittamista pidettiin aiheellisena, ja se käynnistettiin vuonna 2000; sen tuloksena päätettiin, että tullittomien tuotteiden luetteloon olisi lisättävä uusia INN-aineita ja farmaseuttisten lopputuotteiden tuotannossa ja valmistuksessa käytettäviä välituotteita, että tietyt näistä välituotteista olisi siirrettävä INN-aineiden luetteloon ja että INN-aineiden suolojen ja estereiden tiettyjä prefiksejä ja suffikseja koskevaa luetteloa olisi laajennettava.

6. Asetuksella (ETY) N:o 2658/87[2] otetaan käyttöön tavaranimikkeistö, jäljempänä ’yhdistetty nimikkeistö’, ja siinä vahvistetaan yhteisen tullitariffin sopimustullit.

7. Näin ollen asetusta (ETY) N:o 2658/87 olisi muutettava,

ON ANTANUT TÄMÄN ASETUKSEN:

1 artikla

Yhteisö laajentaa 1 päivästä tammikuuta 2007 tullittomuuden koskemaan liitteessä I lueteltuja INN-aineita.

2 artikla

Korvataan 1 päivästä tammikuuta 2007 liitteellä II niiden prefiksien ja suffiksien luettelo, joilla yhdistettynä INN-nimiin nimetään INN-aineiden suolat, esterit ja hydraatit, jotka vapautetaan myös tulleista, jos ne voidaan luokitella samaan 6-numeroiseen HS-alanimikkeeseen kuin vastaava INN-aine.

3 artikla

Yhteisö laajentaa 1 päivästä tammikuuta 2007 tullittomuuden koskemaan liitteessä III lueteltuja farmaseuttisten lopputuotteiden tuotannossa ja valmistuksessa käytettäviä välituotteita.

4 artikla

Liitteessä IV luetelluille välituotteille ei enää myönnetä tullittomuutta 1 päivästä tammikuuta 2007.

5 artikla

Muutetaan asetuksen (ETY) N:o 2658/87 liitteen I kolmannessa osassa olevan II osaston liitteet 3, 4, ja 6 vastaavasti (tullittomien farmaseuttisten aineiden luettelot).

6 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä […] päivänä […]kuuta […].

Neuvoston puolesta

Puheenjohtaja

[…]

LIITE

Ks. liitteenä olevat asiakirjat.

YKSINOMAAN TALOUSARVION TULOPUOLEEN VAIKUTTAVAAN SÄÄDÖKSEEN LIITTYVÄ RAHOITUSSELVITYS

1. EHDOTUKSEN NIMI:

Ehdotus neuvoston asetukseksi tullittomuuden myöntämisestä tietyille farmaseuttisille vaikuttaville aineille, joilla on Maailman terveysjärjestön yhteisen kansainvälisen nimistön (INN) mukainen nimi, ja tietyille farmaseuttisten lopputuotteiden valmistuksessa käytettäville tuotteille sekä asetuksen (ETY) N:o 2658/87 liitteen I muuttamisesta

2. BUDJETTIKOHDAT:

Luku ja momentti: 12 luvun 120 momentti

Vuodeksi 2007 budjetoitu määrä: 172,5 miljoonaa euroa

3. RAHOITUSVAIKUTUKSET

( Ehdotuksella ei ole rahoitusvaikutuksia

x Ehdotuksella ei ole rahoitusvaikutuksia menoihin, mutta sillä on seuraavat rahoitusvaikutukset tuloihin:

(milj. euroa yhden desimaalin tarkkuudella)

Budjettikohta | Tulot[3] | 12 kuukauden jakso, joka alkaa pp.kk.vvvv | [Vuosi 2007] |

120 artikla | Vaikutukset omiin varoihin | 1.1.2007 | - 17,5 |

4. PETOSTENTORJUNTA

Tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 (EYVL L 256, 7.9.1987), sellaisena kuin se on viimeksi muutettuna asetuksella (EY) N:o 1719/2005 (EYVL L 286, 28.10.2005), yhdistetyn nimikkeistön sisältävän liitteen I ensimmäisen osan johdantomääräysten II osaston C erityismääräys: Farmaseuttiset tuotteet.

5. MUUT HUOMAUTUKSET

Euroopan kemianteollisuuden keskusjärjestö CEFIC on laskenut toimesta aiheutuvat arvioidut kustannukset.

Toisen päivityksen jälkeen eurooppalaisille farmaseuttisten tuotteiden alalla toimiville yrityksille koituviksi tariffisäästöiksi arvioitiin noin 100 miljoonaa euroa. Tämän perusteella päädyttiin seuraavaan arvioon kolmannen päivityksen osalta:

- Vuoden 1999 päivityksessä farmaseuttisia tuotteita koskevaan sopimukseen lisättiin 272 uutta INN-ainetta ja 365 uutta välituotetta, eli yhteensä 637 uutta tuotetta.

- Kolmannessa päivityksessä sopimukseen lisätään 820 uutta INN-tuotetta ja 470 uutta välituotetta, eli yhteensä 1 290 uutta tuotetta.

Kun 100 miljoonan euron summa jaetaan 637:llä ja saatu tulos kerrotaan 1 290:llä, päädytään noin 200 miljoonan euron suuruiseen alustavaan arvioon. Kun otetaan huomioon 15 prosentin inflaatioaste, vuotta 2007 koskevaksi arvioksi saadaan 230 miljoonaa euroa.

Asetuksesta aiheutuvan tulojen menetyksen vaikutusten voidaan arvioida olevan 230 miljoonaa euroa (bruttomäärä, joka sisältää kantomenot) x 0,75 = 172,5 miljoonaa euroa vuoden 2007 osalta.

Jäsenvaltioiden on rahoitettava perinteisistä omista varoista puuttuvia määriä lisäämällä BKTL-varojen osuutta.

[1] EYVL C […] […], s. […]

[2] EYVL 256, 7.9.1987, s. 1. Asetus sellaisena kuin se on viimeksi muutettuna asetuksella (EY) N:o 486/2006 (EYVL L 88, 25.3.2006, s. 1).

[3] Perinteisistä omista varoista (maatalousmaksut, sokerimaksut, tullimaksut) ilmoitetaan nettomäärät, jotka saadaan vähentämällä bruttomääristä 25 prosenttia jäsenvaltioiden kantokuluja.